om den holdning, der skal indtages på Den Europæiske Unions vegne i Det Blandede Udvalg for Gensidig Anerkendelse af Erhvervskvalifikationer, som er nedsat i medfør af den samlede økonomi- og handelsaftale (CETA) mellem Canada på den ene side og Den Europæiske Union og dens medlemsstater på den anden side, vedrørende vedtagelsen af en afgørelse om en aftale om gensidig anerkendelse af erhvervsmæssige kvalifikationer for arkitekter

BEGRUNDELSE

1.Forslagets genstand

Dette forslag vedrører afgørelsen om fastlæggelse af den holdning, der skal indtages på Unionens vegne i Det Blandede Udvalg for Gensidig Anerkendelse af Erhvervskvalifikationer (MRA-Udvalg), som er nedsat i medfør af den samlede økonomi- og handelsaftale (CETA) mellem Canada på den ene side og Den Europæiske Union og dens medlemsstater på den anden side, i forbindelse med den planlagte vedtagelse af en afgørelse om en aftale om gensidig anerkendelse af erhvervsmæssige kvalifikationer for arkitekter i overensstemmelse med artikel 11.3, stk. 6, i CETA.

2.Baggrund for forslaget

2.1.CETA

CETA har til formål at liberalisere og lette handel og investeringer samt at fremme et tættere økonomisk forhold mellem Den Europæiske Union og Canada (i det følgende benævnt "parterne"). CETA blev undertegnet den 30. oktober 2016 og har fundet midlertidig anvendelse siden den 21. september 2017.

2.2.MRA-Udvalget

MRA-Udvalget er nedsat som et specialudvalg i henhold til artikel 26.2.1, litra b), i CETA og er ansvarligt for gennemførelsen af artikel 11.3 i CETA vedrørende aftaler om gensidig anerkendelse. Det har bl.a. til opgave at gøre oplysninger om forhandling og gennemførelse af aftaler om gensidig anerkendelse offentligt tilgængelige, aflægge rapport til Det Blandede CETA-Udvalg om fremskridt i forhandlingerne om og gennemførelsen af aftaler om gensidig anerkendelse og vedtage dem.

2.3.Den retsakt, der skal vedtages af MRA-Udvalget

MRA-Udvalget skal vedtage en afgørelse (den påtænkte retsakt) om en aftale om gensidig anerkendelse af erhvervsmæssige kvalifikationer for arkitekter i overensstemmelse med artikel 11.3, stk. 6, i CETA.

Formålet med den påtænkte retsakt er at fastsætte de betingelser og procedurer, i henhold til hvilke jurisdiktioner de parter, der regulerer adgangen til eller udøvelsen af arkitektvirksomhed ved at kræve specifikke erhvervsmæssige kvalifikationer, skal anerkende de erhvervsmæssige kvalifikationer, der giver adgang til den erhvervsmæssige arkitektvirksomhed inden for den anden parts jurisdiktion.

I henhold til artikel 11.3, stk. 6, i CETA bliver den påtænkte retsakt bindende for parterne, når hver part har underrettet MRA-Udvalget om, at deres respektive interne krav er opfyldt.

3.Den holdning, der skal indtages på Unionens vegne

Den påtænkte retsakt indeholder særlige regler, i henhold til hvilke arkitekters erhvervsmæssige kvalifikationer skal anerkendes og adgang skal gives til erhvervsmæssig arkitektvirksomhed hos begge parter. Dette letter leveringen af arkitekttjenester i henhold til CETA-bestemmelserne om markedsadgang og national behandling i forbindelse med levering af tjenesteydelser gennem grænseoverskridende levering af tjenesteydelser, investeringer og midlertidig indrejse og midlertidigt ophold for fysiske personer i forretningsøjemed.

De væsentlige og proceduremæssige krav i CETA's artikel 11.3 er opfyldt. Den 22. maj 2018 forelagde den canadiske myndighed for udstedelse af arkitekturlicenser (CALA, nu ROAC) og Det Europæiske Arkitektråd (ACE) en fælles henstilling for MRA-Udvalget. På mødet den 16. april 2019 nåede MRA-Udvalget til enighed om, at de dokumenter, som CALA og ACE havde fremlagt, opfylder kravene i kapitel 11 i CETA og udgør en acceptabel henstilling om en aftale om gensidig anerkendelse. På mødet den 24. november 2020 oprettede MRA-Udvalget forhandlingsorganerne og tog skridt til at forhandle en aftale om gensidig anerkendelse.

Den foreslåede holdning påvirker ikke EU-lovgivningen om erhvervsmæssige kvalifikationer. Direktiv 2005/36/EF finder ikke anvendelse på tredjelandsstatsborgere.

Det indeholder imidlertid regler for anerkendelse af kvalifikationer fra tredjelande, som EU-borgere er i besiddelse af. Det anføres i betragtning 10, at "[d]ette direktiv berører ikke medlemsstaternes mulighed for i henhold til deres egen lovgivning at anerkende erhvervsmæssige kvalifikationer, som en tredjelandsstatsborger har erhvervet uden for Den Europæiske Unions område. Under alle omstændigheder bør de mindstekrav til uddannelse, der gælder for visse erhverv, altid overholdes ved anerkendelsen." I direktivets artikel 3, stk. 3, hedder det, at "[e]thvert uddannelsesbevis udstedt i et tredjeland sidestilles med et uddannelsesbevis, hvis indehaveren inden for det pågældende erhverv har en erhvervserfaring af tre års varighed på den medlemsstats område, som har anerkendt det pågældende bevis [...]". Betingelserne for anerkendelse som fastsat i aftalen om gensidig anerkendelse er højere end de mindstekrav til uddannelse af arkitekter, der er fastsat i direktivet.

Det er derfor hensigtsmæssigt at fastlægge den holdning, der skal indtages på Unionens vegne i Det Blandede CETA-Udvalg om den påtænkte retsakt for at sikre en effektiv gennemførelse af aftalen.

4.Retsgrundlag